KOMISSION ASETUS (EY) N:o 487/98,
annettu 27 päivänä helmikuuta 1998,
tiettyihin tukiin Yhdistyneessä kuningaskunnassa sovellettavista maatalouden muuntokursseista ja niistä johtuvien korvausten enimmäismääristä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maataloustuloihin vaikuttavaa merkittävää arvon alenemista koskevien toimenpiteiden ja hyvitysten määrittämisestä 22 päivänä huhtikuuta 1997 annetun neuvoston asetuksen (EY) N:o 724/97 (1) ja erityisesti sen 7 artiklan,
sekä katsoo, että
asetuksen (EY) N:o 724/97 3 artiklan 1 kohdan ensimmäisen alakohdan mukaisesti yhteisessä maatalouspolitiikassa sovellettavista muuntokursseista ja laskentayksiköistä 28 päivänä joulukuuta 1992 annetun neuvoston asetuksen (ETY) N:o 3813/92 (2), sellaisena kuin se on viimeksi muutettuna asetuksella (EY) N:o 150/95 (3), 7 artiklassa tarkoitettuihin tukiin sovellettavia maatalouden muuntokursseja ei alenneta Englannin punnan huomattavan revalvaation tapahduttua; asetuksen (EY) N:o 724/97 3 artiklan 1 kohdan toisessa alakohdassa säädetään kuitenkin yhteen asetuksen (ETY) N:o 3813/92 7 artiklassa tarkoitetuista tuista sovellettavan maatalouden muuntokurssin alentamisesta siinä tapauksessa, että huomattavan revalvaation seurauksena toteutettujen toimenpiteiden vuoksi kyseinen maatalouden muuntokurssi on yli 11,5 prosenttia suurempi kuin voimassa oleva maatalouden muuntokurssi; tällaisessa tapauksessa sovellettava muuntokurssi on voimassa oleva muuntokurssi lisättynä 11,5 prosentilla,
asetuksen (ETY) N:o 3813/92 7 artiklassa tarkoitettuihin tiettyihin tukiin sovellettavat Englannin punnan maatalouden muuntokurssit on alennettu 1 ja 4 päivästä tammikuuta 1998, jotta vältettäisiin yli 11,5 prosentin poikkeamiset kyseisenä päivämääränä voimassa olevasta maatalouden muuntokurssista; kyseisten tukien hallinnon helpottamiseksi kyseisiin tukiin 1 ja 4 päivästä tammikuuta 1998 sovellettavat muuntokurssit olisi täsmennettävä ja vahvistettava,
asetuksen (EY) N:o 724/97 4 artiklan 2 kohdassa säädetään asetuksen (ETY) N:o 3813/92 7 artiklassa tarkoitettuihin tukiin sovellettavien maatalouden muuntokurssien alenemisen vaikutuksien perusteella maksettavasta tasaustuesta; huomattavaa revalvaatiota koskevien hyvitysten yksityiskohtaisista soveltamissäännöistä 2 päivänä toukokuuta 1997 annetussa komission asetuksessa (EY) N:o 805/97 (4) säädetään myönnetyn tasaustuen lisämääristä; on syytä vahvistaa Yhdistyneelle kuningaskunnalle asetuksen (ETY) N:o 3813/92 7 artiklassa tarkoitettujen tukien alenemisen perusteella maksettavan tasaustuen ensimmäisen erän enimmäislisämäärä, jonka määräytymisperuste otetaan käyttöön 1 tai 4 päivänä tammikuuta 1998, ja
tässä asetuksessa säädetyt toimenpiteet ovat asianomaisten hallintokomiteoiden lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 3813/92 7 artiklassa tarkoitettuihin tukiin, joiden määräytymisperuste otetaan käyttöön 1 päivänä tammikuuta 1998 ja 4 päivänä tammikuuta 1998, 31 päivänä joulukuuta 1997 ja 3 päivänä tammikuuta 1998 sovellettava maatalouden muuntokurssi (1 ecu=0,809915 Englannin puntaa) korvataan ensin mainituista päivämääristä alkaen kyseisten tukien osalta muuntokurssilla 1 ecu=0,775745 Englannin puntaa.
2 artikla
Tasaustuen ensimmäisen erän enimmäislisämäärä, joka voidaan myöntää 1 artiklassa tarkoitetun maatalouden muuntokurssin alenemisen vuoksi, on 46,82 miljoonaa ecua Yhdistyneen kuningaskunnan osalta.
3 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä helmikuuta 1998.